মুন্সিগঞ্জের আবদুল্লাহপুর-ইদ্রাকপুর-রিকাবিবাজার, তারপর মানিকগঞ্জের বেহুথা-তেওতা ঘোরাঘুরি শেষে ঠিক হলো ময়মনসিংহ কৃষি বিশ্ববিদ্যালয় ক্যাম্পাসে মেঘমল্লারের (তখনো নাম ‘রেইনকোট’) শুটিং হবে। সেট তৈরির কাজ চলছে। আমি অঞ্জনের মুখে গল্প শুনি। স্ক্রিপ্টের সঙ্গে মিলিয়ে কিছু টুকরা-টাকরা দৃশ্যও চোখে ভাসে। কিন্তু মনটা পড়ে থাকে কম্পিউটারে, ময়ূর সিংহাসন উপন্যাস তখন শেষাবস্থায় – গড়াপেটা চলছে। ছেঁড়া ছেঁড়া প্যারা জুড়ে যেতে হচ্ছে সমাপ্তির দিকে। এই ক্রিটিক্যাল সময়ে বম্বে থেকে সিনেমাটোগ্রাফার সুধীর পালসানে হাজির। মনে আছে, রাতে খেতে বসে আমি পাদ্রি মানরিকের আরাকান ভ্রমণবৃত্তান্ত একনাগাড়ে বলে যাচ্ছিলাম। হয়তো অভয় দিচ্ছিলাম নিজেকে – আমি আমার জায়গায় আছি, সারিবদ্ধ কালো পিঁপড়ার মতো বাক্য বা শব্দবন্ধের মাঝখানে আপাদমস্তক জড়িয়ে-মড়িয়ে।